|  |
| --- |
|  |

Gregorčičeva 20–25, Sl-1001 Ljubljana T: +386 1 478 1000

F: +386 1 478 1607

E: gp.gs@gov.si

http://www.vlada.si/

Številka: 06200-7/2025/3

Datum: 17. 7. 2025

**KONČNO POROČILO** **O IZVAJANJU PROGRAMA VLADE REPUBLIKE SLOVENIJE ZA KREPITEV INTEGRITETE IN TRANSPARENTNOSTI**

**V JAVNEM SEKTORJU 2023–2026**

1. **POVZETEK**

S sprejetjem Programa Vlade Republike Slovenije za krepitev integritete in transparentnosti v javnem sektorju 2023–2026 (v nadaljnjem besedilu: Program) 9. februarja 2023 je Vlada Republike Slovenije (v nadaljnjem besedilu: Vlada) pokazala svojo usmerjenost v krepitev integritete in transparentnosti v javnem sektorju. Izpolnitev ukrepov iz programa je bila predvidena za štiriletno obdobje. Pri posameznem ukrepu je bil določen tudi krajši rok glede na namen ukrepa in potrebne aktivnosti, nosilci ukrepov pa so Vladi o izvedbi aktivnosti poročali na pol leta. Za usklajevalca aktivnosti v zvezi z navedenim ter za pripravo polletnih in končnega poročila o izvedbi programa je bilo določeno Ministrstvo za javno upravo (v nadaljnjem besedilu: MJU). Vlada je 9. novembra 2023 sprejela prvo skupno vmesno poročilo o izvajanju programa za obdobje od 1. marca do 31. avgusta 2023,[[1]](#footnote-1) 16. 5. 2024 drugo skupno vmesno poročilo o izvajanju programa[[2]](#footnote-2) za obdobje od 1. septembra 2023 do 29. februarja 2024 ter spremembe in dopolnitve programa ter 14. 11. 2024 tretje skupno vmesno poročilo o izvajanju programa.[[3]](#footnote-3)

Za končno poročilo so ministrstva, ki so v programu določena kot nosilci ukrepov, MJU poročala o izvedenih aktivnostih za njihovo izvedbo v obdobju od 1. 9. 2024 do 28. 2. 2025. Iz poročil izhaja, da se aktivnosti v okviru trajnih ukrepov izvajajo redno. Sem spadajo ukrepi, namenjeni ozaveščanju javnih uslužbencev, zaposlenih v pravosodju, in tistih, ki so zaposleni v drugih subjektih javnega sektorja, o zagotavljanju etike in integritete. Skupno se je teh usposabljanj v navedenem obdobju pri Upravni akademiji Ministrstva za javno upravo (v nadaljnjem besedilu: UA MJU) udeležilo 21 ljudi, dodatno se je usposabljanj s področja integritete pri javnem naročanju udeležilo 119 udeležencev. Ministrstvo za notranje zadeve (v nadaljnjem besedilu: MNZ) je poročalo o skupno 36 udeležencih usposabljanj in Center za izobraževanje v pravosodju (v nadaljnjem besedilu: CIP) o 58 udeležencih usposabljanj. Slovenski državni holding (v nadaljnjem besedilu: SDH) je v poročevalnem obdobju, kakor je poročalo Ministrstvo za finance (v nadaljnjem besedilu: MF), med drugimi usposabljanji za poslovne subjekte, v katerih ima država večinski delež ali prevladujoči vpliv, organiziral usposabljanje Integriteta v gospodarstvu, in sicer skupaj s Komisijo za preprečevanje korupcije Republike Slovenije (v nadaljnjem besedilu: Komisija) v okviru Tedna preprečevanja korupcije 2024. Osebno in na daljavo je sodelovalo več kot 200 udeležencev.

Od začetnih petnajstih novih ukrepov in enega nezaključenega iz prejšnjega programa vlade ter štirih trajnih ukrepov in dveh priporočil za občine, je zaključenih sedem ukrepov, v izvajanju pa je bilo še devet ukrepov, katerih aktivnosti se nadaljujejo v skladu s predvidenim načinom za dosego začrtanega cilja.

Vlada ugotavlja, da je Komisija za preprečevanje korupcije dne 24. 6. 2025, na seji senata, sprejela Akcijski načrt za uresničevanje Resolucije in da so trajni in neizvedeni ukrepi in priporočila za občine preneseni v Akcijski načrt.

Zaradi navedenih razlogov Sklep Vlade, številka 06200-1/2023 z dne 9. 2. 2023, s katerim je bil sprejet Program, preneha veljati.

1. **POROČILA RESORJEV K POSAMEZNEMU UKREPU**
2. **TRAJNI UKREPI V JAVNEM SEKTORJU:**

**1.a**

**Usposabljanje za javne uslužbence in funkcionarje v državnih organih, upravah lokalnih skupnosti in drugih osebah javnega prava** – ministrstvo, pristojno za javno upravo – Upravna akademija – v sodelovanju s KPK, ministrstvom, pristojnim za notranje zadeve in TI.

**Nosilec:**

UA MJU – v sodelovanju s KPK, MNZ in TI

**Način izvedbe:**

glede na potrebe različnih ministrstev in ciljnih skupin se bodo izvajala usposabljanja s področja integritete in transparentnosti v javnem sektorju, s poudarkom na vsakdanjem prizadevanju za doseganje osebne integritete posameznika.

**Cilji:**

boljše poznavanje pravilnega odzivanja in ravnanja v javnem sektorju v situacijah, povezanih z nasprotjem interesov, darili, lobiranjem, opravljanjem dodatnih dejavnosti in nezdružljivostjo, ter visoka stopnja ozaveščenosti glede integritete in odgovornega ravnanja z javnimi sredstvi.

**Kazalniki:**

* število izvedenih usposabljanj po posameznih ciljnih skupinah,
* število udeležencev na usposabljanjih.

|  |
| --- |
| **Poročevalec:**  UA MJU  **Izvedba ukrepa:**  UA MJU je dvakrat izvedla usposabljanje z naslovom UVU 6 Človekove pravice, enake možnosti in integriteta vodje, skupno se ga je udeležilo 21 javnih uslužbencev.  **Poročevalec:**  MNZ  **Izvedba ukrepa:**  MNZ je dvakrat izvedel specialistično usposabljanje s področja uporabe prikritih preiskovalnih ukrepov pri odkrivanju in preiskovanju korupcijskih kaznivih dejanj. Sodelovalo je 36 udeležencev. Usposabljanje je izvedlo sedem notranjih izvajalcev Policije in štirje izvajalci Specializiranega državnega tožilstva.  **AKTIVNOSTI SE IZVAJAJO** |

**1.b**

**Osveščanje pravosodnih organov in pravosodnih poklicev** **v širšem smislu na področju zagotavljanja etike in integritete** –ministrstvo, pristojno za pravosodje.

**Nosilec:**

Ministrstvo za pravosodje (v nadaljnjem besedilu: MP)

**Način izvedbe:**

CIP je programe usposabljanj za zaposlene v pravosodju s področja etike in integritete že razširil tudi na izobraževalne module za sodno osebje, osebje na državnih tožilstvih in državnih pravobranilstvih, saj je pomembno, da se vsi sodelujoče v sodnih postopkih – ne glede na raven svojega delovanja – ozavestijo in postanejo dovzetni za te vsebine. Treba se je zavedati nujnosti nenehnega in zgodnjega ozaveščanja sodnikov, državnih tožilcev, državnih pravobranilcev, odvetnikov in drugih pravnikov. Po vzoru delavnic za sodnike z naslovom Etika in integriteta, na katerih poteka razprava o odprtih vprašanjih s tega področja in so tudi odlično sprejete ter dobro obiskane, bo enak model delavnic ponujen tudi državnim tožilcem. Začel se bo z izobraževanji za sodniške pomočnike, na katerih bo ena od tem etika poklica. Predvidena je tudi enaka vsebinska posodobitev pripravljalnega seminarja za upravitelje v postopkih zaradi insolventnosti in prisilne poravnave, podobno tudi seminarja za izvršitelje. Poleg navedenega so na posameznih šolah (to so širša izobraževanja, posvečena eni pravni stroki) posamezna predavanja, namenjena širšemu razmišljanju o pravniških poklicih, njihovemu delovanju in odgovornosti do družbe.

**Cilj:**

ozaveščanje vseh zaposlenih v pravosodju glede etike in integritete ter vseh sodelujočih v sodnih postopkih ne glede na raven njihovega delovanja.

**Kazalniki:**

* število izvedenih usposabljanj po posameznih ciljnih skupinah,
* število udeležencev na usposabljanjih.

|  |
| --- |
| **Poročevalec:**  MP  **Izvedba ukrepa:**  CIP je izvedel več izobraževalnih dogodkov, na katerih je bila tema tudi krepitev integritete.   * Strokovno usposabljanje za predsednike in direktorje sodišč ter za vodstveno funkcijo na državnem tožilstvu je bilo izvedeno štirikrat, udeležilo se ga je skupno 12 predstavnikov sodišč in 7 predstavnikov tožilstva. * Del usposabljanja sta bili tudi predavanji Integriteta in dejavniki tveganja (izvajalec KPK) ter Etične pasti vodstvenih funkcij (izvajalec profesor s Pravne fakultete Univerze v Ljubljani). * Izvedeno je bilo tudi predavanje Etika pravniškega poklica, namenjeno sodniškim in drugim pripravnikom, ki bodo opravljali pravniški državni izpit. Predavanja se je udeležilo 29 udeležencev, izvedla pa ga je sodnica.   **AKTIVNOSTI SE IZVAJAJO** |

**1.c**

**Osveščanje za večjo integriteto in transparentno delovanje predstavnikov države v nadzornih organih poslovnih subjektov, v katerih ima država večinski delež ali prevladujoč vpliv** – ministrstvo, pristojno za finance; sodelujoči: ministrstvo, pristojno za javno upravo, ministrstvo, pristojno za gospodarstvo, KPK in SDH.

**Nosilec:**

MF, sodelujoči: MJU, Ministrstvo za gospodarstvo, turizem in šport (v nadaljnjem besedilu: MGTŠ,) KPK in SDH

**Način izvedbe:**

MGTŠ je v sodelovanju s SDH in ob sodelovanju MF, MJU in KPK pripravilo programe usposabljanj za člane nadzornih svetov v družbah v državni lasti oziroma pod prevladujočim vplivom države ter za člane nadzornih organov v javnih zavodih, ki jih v navedene organe imenuje država. Programi se oblikujejo po uskladitvi med deležniki, pri čemer se upoštevajo morebitni programi podobnih usposabljanj glede na podobne vsebine. Ustrezna usposabljanja glede integritete, transparentnega razpolaganja z javnimi sredstvi ter preprečevanja tveganj za korupcijo so za navedene osebe pomembna zaradi prenosa znanja tudi na druge člane teh organov, širjenje znanja in dobrih praks z vidika integritete.

**Cilji:**

dvig ozaveščenosti ter širitev znanja in dobrih praks z vidika integritete in preprečevanja tveganj za korupcijo ter proaktivno delovanje glede transparentnosti tudi v poslovnem okolju za omejevanje kršitev integritete in korupcije v širšem javnem sektorju.

**Kazalniki:**

* programi usposabljanj,
* izvedena usposabljanja.

|  |
| --- |
| **Poročevalec:**  MF  **Izvedba ukrepa:**  SDH je v poročevalnem obdobju med več usposabljanji za poslovne subjekte, v katerih ima država večinski delež ali prevladujoči vpliv, organiziral usposabljanje Integriteta v gospodarstvu, dogodek je skupaj s Komisijo organiziral v okviru Tedna preprečevanja korupcije 2024, usposabljanje pa je bilo namenjeno izbranim vprašanjem in izzivom, s katerimi se spoprijema gospodarstvo v prizadevanjih za krepitev integritete.  V programu so sodelovale tudi strokovne in interesne organizacije iz Slovenije, ki imajo ključno vlogo pri promociji integritete med svojimi člani in deležniki. S svojimi dejavnostmi, izobraževanjem in ozaveščanjem širše javnosti pomagajo krepiti zavest o pomembnosti etičnega ravnanja ter spodbujajo uveljavitev najboljših praks v gospodarstvu. Vsi deležniki – KPK, SDH, strokovne in interesne organizacije ter podjetja – lahko po svojih močeh pripomorejo h krepitvi integritete v slovenskem gospodarstvu. Skupna prizadevanja lahko prispevajo k ustvarjanju konkurenčnejšega in uspešnejšega poslovnega okolja.  Udeležbo na dogodku so priporočili vsem članom nadzornih svetov, članom komisij nadzornega sveta za tveganja, članom poslovodstev in odgovornim menedžerjem za upravljanje tveganj ter pooblaščencem za skladnost poslovanja in integriteto.  Dogodka se je udeležilo rekordno število udeležencev, 170, na videokonferenčni platformi Zoom pa je bilo registriranih še 130 udeležencev.    **AKTIVNOSTI SE IZVAJAJO** |

**1.d**

**Krepitev integritete in transparentnosti pri postopkih javnega naročanja** – ministrstvo, pristojno za javno upravo – UA MJU izvaja delavnice v okviru modula: Javno naročanje in obvladovanje korupcijskih tveganj.

**Nosilec:**

MJU

**Način izvedbe:**

večja transparentnost v postopkih pravnega varstva pri javnem naročanju. Ukrep se dopolnjuje z ukrepom glede usposabljanj javnih uslužbencev, ki delajo na področju javnega naročanja.

**Cilji:**

večja transparentnost in učinkovitost postopkov javnega naročanja in revizij ter večja učinkovitost in smotrnost porabe javnih sredstev, predvsem prek skupnih javnih naročil in odprtih javnih podatkov.

**Kazalniki:**

* programi usposabljanj,
* izvedena usposabljanja.

|  |
| --- |
| **Poročevalca:**  UA MJU in Direktorat za javno naročanje MJU  **Izvedba ukrepa:**  V okviru programa Akademije javnega naročanja ter na podlagi modula Organiziranost naročnika in načrtovanje izvedbe, ki obsega tudi vsebine etika, skladnost in integriteta, obvladovanje tveganj in notranji nadzor, so bila izvedena usposabljanja:   * Organiziranost naročnika in načrtovanje izvedbe – manjše vrednosti, ki se ga je udeležilo v dveh izvedbah skupaj 77 udeležencev in * Organiziranost naročnika in načrtovanje izvedbe – večje vrednosti, ki se ga je udeležilo 42 udeležencev.   Skupaj se je usposabljanj udeležilo 119 udeležencev.  **AKTIVNOSTI SE IZVAJAJO** |

**3. NOVI UKREPI:**

**3A INTEGRITETA IN TRANSPARENTNOST JAVNE UPRAVE**

**3A.1 UKREPI ZA VSA PODROČJA**

**3A.1b Priprava interaktivnega učnega orodja za poznavanje institutov integritete za ciljne skupine v javni upravi (javni uslužbenci, funkcionarji)**

**Nosilec:**

MJU v sodelovanju s KPK

**Namen in cilj ukrepa:**

spodbuditi seznanitev in nadgradnjo poznavanja institutov Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in   
16/23 – ZZPri; v nadaljnjem besedilu: ZIntPK), s pomočjo razvoja e-usposabljanj in uporabo interaktivnih orodij. Cilj ukrepa je razumevanje in poznavanje institutov za integritetno ravnanje in njegovo prepoznavanje ter uporaba v praksi, pri čemer so ciljne skupine funkcionarji in javni uslužbenci.

**Način izvedbe:**

priprava interaktivnega e-usposabljanja tudi s predstavitvijo primerov (učenja na podlagi izkušnje).

**Kazalniki:**

pripravljeno interaktivno e-usposabljanje, najprej za funkcionarje, nato še za javne uslužbence, manj zaznanih kršitevintegritete s strani KPK pri funkcionarjih in javnih uslužbencih od dneva opravljenega usposabljanja.

**Rok izvedbe:** junij 2025.

|  |
| --- |
| **Poročevalec:**  MJU  **Izvedba ukrepa:**  Pripravljene so strokovne vsebinske podlage – scenariji za prikaz primerov v okviru učenja na podlagi izkušnje, pri čemer se primeri nanašajo na institute, ki jih ureja ZIntPK. Sledi še tehnična izvedba ukrepa, scenariji bodo vključeni v obliko posnetega gradiva in animacij, ki jih bo izvedla UA MJU.  **AKTIVNOSTI SE IZVAJAJO** |

**3A.1c** **Transparentnost – spodbujanje objave javnih podatkov v odprtih formatih**

**Nosilec:**

MJU, v sodelovanju z Ministrstvom za digitalno preobrazbo (v nadaljnjem besedilu: MDP) in Informacijskim pooblaščencem (v nadaljnjem besedilu: IP)

**Namen in cilj ukrepa:**

usposobitev javnih uslužbencev in funkcionarjev v vladi in ministrstvih o pomenu podatkov, njihovem upravljanju ter vrednostih odpiranja podatkov z vidika transparentnosti in njihovega učinka na delovanje družbe. Končni cilj je usposobiti javne uslužbence in funkcionarje, da bodo pri izvajanju svojih nalog upoštevali pomen podatkov za širšo družbeno korist.

**Način izvedbe:**

usposabljanje v okviru posebnega usposabljanja pri UA MJU.

**Kazalniki:**

število javnih uslužbencev in funkcionarjev v vladi in ministrstvih, ki bodo opravili letno usposabljanje.

**Rok izvedbe:** 1x letno oziroma po zaposlitvi ali imenovanju.

|  |
| --- |
| **Poročevalec:**  MJU  **Izvedba ukrepa:**  UA MJU je organizirala več usposabljanj, in sicer:   * Koncept odprtih podatkov in izdelava načrta odpiranja podatkov: dve izvedbi, skupno 18 udeležencev, ter * Usposabljanje skrbnikov podatkov (Data Stewards): pet izvedb, skupno 66 udeležencev.   Skupno se je obeh navedenih usposabljanj udeležilo 84 udeležencev.  **AKTIVNOSTI SE IZVAJAJO** |

**3A.2 UKREPI NA PODROČJU ZDRAVSTVA**

**3A.2a Vzpostavitev javno dostopnih evidenc in objav ter ugotovitev izvedenih nadzorov na področju javno-zasebnega partnerstva**

**Nosilec:**

Ministrstvo za zdravje (v nadaljnjem besedilu: MZ), v sodelovanju z javnimi zdravstvenimi zavodi (v nadaljnjem besedilu: JZZ) in Zavodom za zdravstveno zavarovanje Slovenije (v nadaljnjem besedilu: ZZZS)

**Namen in cilj ukrepa:**

odpraviti tveganje za:

1. neupoštevanje nasprotja interesov;

2. nedovoljene vplive in zagotovitev transparentnosti pri izvajanju kliničnih raziskav;

3. neupoštevanje nasprotja interesov, neupoštevanje določb o opravljanju drugih dejavnosti in konflikt interesov ter vzpostaviti preglednost, sledljivost in transparentnost izdanih soglasij ali zavrnjenih vlog za izdajo soglasij za delo pri drugem izvajalcu zdravstvene dejavnosti.

**Način izvedbe:**

Ad1) vzpostavitev evidence prostorov in opreme ter skrbnika te evidence, ki bo vsebovala navedbo namena, načina, trajanja in uporabnika prostorov ali opreme, vzpostavitev cenikov;

Ad2) opredelitev pobudnika in namena klinične raziskave, vira financiranja in izvajanje nadzora nad prejemniki sredstev, soglasja za izvajanje kliničnih raziskav glede obsega in načina izvedbe pri izvedbi raziskav ter enako kot pod Ad3);

Ad3) opredelitev postopka nabav zaščitne opreme na način, da bo ta pregleden, sledljiv, transparenten ter izveden objektivno in nepristransko in da bodo jasno opredeljene pristojnosti in odgovornost sodelujočih, pri postopkih naj sodelujejo izključno javni uslužbenci, ki so razporejeni na delovna mesta, za katera so določene naloge s področja javnega naročanja, koncesij ali drugih oblik javno-zasebnega partnerstva.

**Kazalniki:**

* število skrbnikov na zavod, število obvestil predstojniku glede domnevnega nasprotja interesov oziroma dejanskih izločitev iz postopkov in število izvedenih nadzorov (rednih, izrednih), število zavodov z evidenco, število vzpostavljenih evidenc. Analiza razpolaganja s premoženjem zavodov; koliko zavodov v istih obdobjih opravlja tržno dejavnost in zasebno dejavnost; analiza organiziranosti primarne in sekundarne ravni zdravstvene dejavnosti.

**Rok izvedbe**: januar 2025.

|  |
| --- |
| **Poročevalec:**  MZ, Urad Republike Slovenije za nadzor, kakovost in investicije v zdravstvu (v nadaljnjem besedilu: UNKIZ)  **Izvedba ukrepa:**  MZ in UNKIZ na navedenem področju nista izvedla nobenega izrednega sistemskega nadzora.  **AKTIVNOSTI SE IZVAJAJO** |

**3A.2b Določitev obveznosti poročanja zdravstvenih zavodov ter njihovih zaposlenih, ki prejemajo darila ali druge ugodnosti od pravnih in fizičnih oseb, s katerimi sodelujejo**

**Nosilec:**

MZ, v sodelovanju z MF

**Namen in cilj ukrepa:** odprava tveganj za:

* neupoštevanje nasprotja interesov,
* nedovoljene vplive zasebnega interesa,
* sprejemanje in dajanje daril in drugih ugodnosti,
* zagotovitev transparentnosti in preglednosti sodelovanja zdravstvenih delavcev s predstavniki proizvajalcev ali/in njihovih zastopnikov za prodajo zdravil in medicinske opreme, izdajatelji revij in drugih pravnih in fizičnih oseb, s katerimi sodelujejo v zvezi z opravljanjem svoje strokovne dejavnosti.

**Način izvedbe:**

objava obvestila donatorjem na spletni strani zavodov in seznanitev zaposlenih, da donacije, ki jih namenijo donatorji zaposlenim, nakažejo oziroma predajo zavodu, kjer so zaposleni prejemniki. Vzpostavitev in redno posodabljanje zbirne evidence prejetih donacij, plačil in drugih ugodnosti in njena javna objava; donacije postanejo last zavoda in ne neposrednega prejemnika donacije.

**Kazalniki:**

* na spletni strani zavoda objavljeno obvestilo donatorjem o načinu nakazila/predaje donacije in vzpostavljena ter spletno objavljena evidenca prejetih donacij.

**Rok izvedbe:** januar 2025.

|  |
| --- |
| **Poročevalec:**  MZ  **Izvedba ukrepa:**  MZ je v obrazec Letno poročilo za leto 2024 JZZ kot obvezno vsebino, o kateri morajo poročati javni zdravstveni zavodi, dodalo Poročilo o prejetih donatorskih sredstvih, namenjenih izobraževanju kadra. V okviru tega poglavja so javni zdravstveni zavodi pojasnili način prejemanja donatorskih sredstev za izobraževanje in usposabljanje. O prejetih donatorskih sredstvih je poročala večina javnih zdravstvenih zavodov. Iz prejetih poročil so razvidni donatorji, zneski prejetih sredstev v letu 2024, namen prejetih sredstev, poklic udeležencev izobraževanj, oddelek zaposlitve in poraba sredstev (naziv programa in lokacija izvedbe, datum oziroma trajanje izobraževanja ter višina porabljenih sredstev).  **AKTIVNOSTI SE IZVAJAJO** |

**3A.3 UKREPI NA PODROČJU ŠOLSTVA IN ŠPORTA**

**3A.3a** **Zagotovitev izvedbe postopkov izbire poslovodstva brez prisotnosti kandidatov**

**Nosilec:**

Ministrstvo za visoko šolstvo, znanost in inovacije (v nadaljnjem besedilu: MVŠZI) ter Ministrstvo za vzgojo in izobraževanje (v nadaljnjem besedilu: MVI), v sodelovanju z javnimi zavodi navedenih resorjev in KPK

**Namen in cilj ukrepa:**

odpraviti tveganje za nasprotje interesov, nedovoljene vplive, preprečiti tudi vplivanje ministrstva in lokalne samouprave na imenovanja ter dati prednost stroki pred vplivi politike.

**Način izvedbe:**

zagotoviti, da član poslovodstva, ki je ponovno kandidat za člana ter je prisoten na seji, katere točka je tudi predstavitev kandidatov za poslovodsko mesto, zapusti sejo pri točki predstavitve in obravnave kandidatov za poslovodstvo.

**Kazalniki:**

zapisniki z jasno določbo, da je bil član poslovodstva, ki ponovno kandidira, izločen iz seje pri obravnavi točke, kjer se glasuje o kandidatih, ali točke, ko se predstavljajo drugi kandidati za poslovodstvo.

**Rok izvedbe:** na vsakokratni seji poslovodstva zavoda, na kateri se glasuje o članih poslovodstva oziroma se predstavljajo kandidati za člane poslovodstva.

|  |
| --- |
| **Poročevalec:**  MVŠZI in MVI  **Izvedba ukrepa:**  MVŠZI poroča, da je sistem izločanja članov poslovodstva iz odločanja o novih članih poslovodstva urejen v ustanovitvenih aktih zavodov. Člani upravnih odborov, ki so predstavniki ustanovitelja, bodo na vseh sejah, kjer bo to potrebno, opozarjali na dosledno upoštevanje načela izogibanja interesov in predlagali, da se ta določba vnese v ustrezne interne akte zavodov.  Ministrstvo je zavezano k odpravi tveganja za nasprotje interesov in nedovoljenih vplivov tudi pri imenovanju predstavnikov ustanovitelja (Republika Slovenija) v upravnih odborih ter svetih javnih raziskovalnih, infrastrukturnih in visokošolskih zavodov. Postopek izbire temelji na izvedbi javnega poziva, ki vsebuje vnaprej določena merila, pogoje in kriterije za izbiro.  MVI poroča, da je vlada potrdila Zakon o spremembah in dopolnitvah zakona o organizaciji in financiranju vzgoje in izobraževanja ter ga poslala v nadaljnjo obravnavo Državnemu zboru Republike Slovenije (v nadaljnjem besedilu: državni zbor). Zakon med drugim predvideva spremembo 53.a člena, ki ureja postopek imenovanja ravnatelja, tako da med drugim upošteva pripombe KPK za večjo transparentnost v postopku imenovanja ravnatelja. Državni zbor naj bi zakon obravnaval še pred parlamentarnimi počitnicami.  **AKTIVNOSTI SE IZVAJAJO** |

**3B INTEGRITETA IN TRANSPARENTNOST FUNKCIJ V VLADI IN NA MINISTRSTVIH TER POSLANSKE FUNKCIJE**

**3B.a Preučitev veljavne ureditve in prakse za opravljanje dovoljenih dejavnosti funkcionarjev in vzpostavitev enotne ureditve in izvajanja**

**Nosilec:**

MJU, v sodelovanju z Generalnim sekretariatom Vlade Republike Slovenije (v nadaljnjem besedilu: GSV), MP ter KPK

**Namen in cilj ukrepa:**

odpraviti tveganje za nasprotje interesov in netransparentno ravnanje; zagotoviti preglednost, enotnost in enako prakso pri izdajanju dovoljenj za opravljanje dovoljenih dejavnosti funkcionarjev.

**Način izvedbe:**

določitev enotne vsebine dovoljenja za opravljanje dovoljenih dejavnosti in določitev obsega in načina nadzora nad skladnostjo vsebine dovoljenja in opravljanjem dejavnosti.

**Kazalniki:**

izdana enotna dovoljenja.

**Rok izvedbe:** prva polovica leta 2025.

|  |
| --- |
| **Poročevalec:**  MJU  **Izvedba ukrepa:**  Izveden je bil sestanek med predstavniki MP, KPK, državnega zbora in MJU. Cilj sestanka je bil preveriti veljavno zakonodajo in izvajanje le te v praksi, zbrati predloge za poenotenje zakonodaje ter uporabo enotnega pristopa določanja nezdružljivosti funkcij.  Udeleženci sestanka so se strinjali, da ni sistemsko uporabljati prepovedi v podobnih primerih različno, zato so se dogovorili, da se pripravi pregled in predlog poenotenja ureditve v zakonodaji.  Posebnosti za posamezne skupine funkcionarjev se bi lahko ustrezno uredile, če je to potrebno v področni zakonodaji (na primer Zakonu o poslancih ali Zakonu o ustavnem sodišču), tako, da se upošteva sistemska ureditev v ZIntPK, hkrati pa bi se jasno določilo, kakšne so pristojnosti za ugotavljanje kršitve in za izvedbo sankcije.  MJU je na podlagi sklepov sestanka vsem ministrstvom in Generalnemu sekretariatu Vlade poslal tudi vzorec dovoljenja za opravljanje dodatne dejavnosti, ki je bil pripravljen po predlogi Komisije s pozivom njegove uporabe in poenotenja prakse pri izdajanju dovoljenj za opravljanje dovoljenih dodatnih dejavnosti.  V letošnjem letu je bila imenovana delovna skupina za spremembo ZIntPK, ki bo med drugim preučila tudi potrebo po spremembi ali dopolnitvi zakonske ureditve.  **AKTIVNOSTI SE IZVAJAJO** |

**3B.b Preučiti jasnost in celovitost ureditve postopka v zvezi z izvajanjem instituta nezdružljivosti opravljanja poslanske funkcije ter prepovedi opravljanja dejavnosti oziroma članstva**

**Nosilec:**

MJU, v sodelovanju z MP ter Državnim zborom Republike Slovenije in KPK

**Namen in cilj ukrepa:**

ugotoviti ustreznost sedanje ureditve in predlagati morebitno potrebne zakonodajne spremembe ali dopolnitve in s tem odpravo tveganj za nedosledno in pomanjkljivo izvajanje nalog funkcije poslanca za nasprotje interesov; ureditev področja nezdružljivosti poslanske funkcije; zagotovitev jasne in enotne ureditve ter uporabe v praksi.

**Način izvedbe:**

sprejeta novela ZPos.

**Kazalniki:**

uveljavitev novele zakona, ki bo uredila predmetno področje.

**Rok izvedbe:** 2 leti.

|  |
| --- |
| **Poročevalec:**  MJU  **Izvedba ukrepa:**  Preučena je bila zakonska ureditev ZPos. Ugotovljene so pomanjkljivosti v smislu določitve pristojnosti za ugotavljanje morebitnih kršitev instituta nezdružljivosti opravljanja poslanske funkcije ter prepovedi opravljanja dejavnosti oziroma članstva in za izvedbo predvidene sankcije, torej prenehanja mandata. Ugotovljena je bila potreba po spremembi oziroma dopolniti določbe ali ZPos ali ZIntPK, sprememba oziroma dopolnitev slednjega zaradi možnosti sistemske ureditve navedenega instituta za vse funkcionarje v ZIntPK.  Spremenjeni oziroma dopolnjeni ZPos (ZPos-G, Uradni list RS, št. 95/24), se sicer nanaša na ureditev navedenega instituta za poslance narodnostnih skupnosti, še vedno pa ostajajo neurejena vprašanja pristojnosti za ugotavljanje kršitev in za izvedbo zakonsko predvidene sankcije.  **AKTIVNOSTI SE IZVAJAJO** |

**3C UKREPI ZA INŠPEKCIJSKE ORGANE**

**3C.a Odprava tveganj za neučinkovito izvajanje nadzornih nalog**

**Nosilec:**

Inšpekcijski svet (v nadaljnjem besedilu: IS) v sodelovanju z inšpekcijskimi organi in KPK

**Namen in cilj ukrepa:**

vzpostavitev ustreznih rešitev za večjo učinkovitost delovanja inšpekcij, glede na tveganja, kot so premajhno število inšpektorjev, pomanjkanje kriterijev in meril za uvedbo nadzora, neodzivnost na prijave za izvedbo nadzora.

**Način izvedbe:**

opredelitev tveganj, ki povzročajo neučinkovitost delovanja inšpekcijskih organov in predlogi za odpravo tveganj.

**Kazalniki:** opredeljena tveganja za neučinkovitost in predlogi rešitev zanje.

**Rok izvedbe:** 1 leto

|  |
| --- |
| **Poročevalec:**  IS  **Izvedba ukrepa:**  Inšpekcijski svet je na seji 12. junija 2024 sprejel sklep, da inšpekcijski organi oziroma inšpekcije v skladu s področji dela, nalogami in prednostnimi nalogami vsak zase sprejmejo interne usmeritve za obravnavo prijav oziroma pobud za uvedbo inšpekcijskega nadzora. Ministrstvo za javno upravo je po inšpekcijskih organih oziroma inšpekcijah preverilo, ali so bile navedene interne usmeritve za obravnavo prijav in pobud sprejete. Ugotovilo je, da so jih inšpekcije do 13. marca 2025 povečini sprejele.  To vprašanje bo obravnaval tudi odbor IS za merjenje uspešnosti, učinkovitosti in kakovosti dela inšpekcijskih služb v analizi učinkovitosti za leto 2024. Analizaučinkovitosti inšpekcijskih služb za leto 2023 je bila obravnavana na seji IS in je objavljena na spletu.  Prvega januarja 2025 se je začel uporabljati nov Zakon o skupnih temeljih sistema plač v javnem sektorju (Uradni list RS, št. 95/24), s tem dnem pa sta se začeli uporabljati tudi Kolektivna pogodba za javni sektor (Uradni list RS, št. 99/24) ter Kolektivna pogodba za državno upravo, uprave pravosodnih organov in uprave samoupravnih lokalnih skupnosti – tarifni del (Uradni list RS, št. 99/24 in 109/24 – popr.). Na podlagi kolektivne pogodbe so inšpektorji (brez upoštevanja predstojnikov inšpekcij) pridobili dva oziroma tri izhodiščne plačne razrede v primerjavi z nekaterimi drugimi uradniki. S tem se poskuša privabiti čim več kandidatov za to delovno mesto, pri čemer je treba poudariti, da so težave pri zaposlovanju kadrov (predvsem tehničnih in naravoslovnih) v celotni državni upravi, ne le pri inšpektorskih delovnih mestih.  V sklepu Vlade Republike Slovenije, številka: 10002-11/2023/9 z dne 11. 4. 2024, s katerim je sprejela skupni kadrovski načrt organov državne uprave za leti 2024 in 2025, je znova določeno, da vlada nalaga ministrstvom, naj v okviru kvote dovoljenih zaposlitev za ministrstva in organe v sestavi posebno pozornost namenijo ustrezni kadrovski zapolnitvi delovnih mest inšpektorjev.  **AKTIVNOSTI SE IZVAJAJO** |

**3Č UKREP NA PODROČJU DELOVANJA IN FINANCIRANJA INVALIDSKIH, HUMANITARNIH IN ŠPORTNIH ORGANIZACIJ**

**3Č.a Sistemska ureditev oziroma dopolnitev ureditve delovanja in financiranja invalidskih, humanitarnih in športnih organizacij**

**Nosilec:**

MGTŠ v sodelovanju z MF in KPK

**Način izvedbe:**

analiza zdajšnje pravne ureditve z namenom prepoznave pomanjkljivosti ter nedorečenosti, ki so v pomanjkanju mehanizmov za preprečevanje korupcijskih tveganj in tveganj za kršitve etike in integritete, oblikovanje osnutka ustrezne pravne podlage z določitvijo meril in kriterijev za dodeljevanje namenskih sredstev financiranja invalidskih, humanitarnih in športnih organizacij ter ustanovitev mehanizma, postopka in organa za zunanji in neodvisen nadzor nad delovanjem teh organizacij, tudi v skladu s priporočili računskega sodišča. V pripravi je Zakon o Fundaciji za financiranje športnih organizacij v Republiki Sloveniji in o Fundaciji za financiranje invalidskih in humanitarnih organizacij v Republiki Sloveniji (v nadaljnjem besedilu: Zakon o FŠO in FIHO).

**Namen in cilji:**

namen je odprava tveganj za korupcijo in neracionalno porabo finančnih sredstev. Cilj je priprava in izvajanje normativnih aktov tako, da bo v normativnem ter izvedbenem pomenu zagotovljena transparentnost postopkov ter porabe finančnih sredstev humanitarnih, invalidskih in športnih organizacij.

**Kazalniki:**

* izvedena analiza s prikazom pomanjkljivosti sedanje ureditve,
* vsebinsko ustrezni predlogi normativne ureditve, ki bodo upoštevali ureditev v pomenu integritete delovanja in transparentnosti (Zakon o FŠO in FIHO).

**Rok izvedbe:** K urejanju področja bodo na ministrstvu pristopili po sprejemu Nacionalnega programa športa 2024-2033 oziroma po sprejemu Izvedbenega načrta nacionalnega programa športa, predvidoma konec leta 2024, oziroma v začetku leta 2025.

|  |
| --- |
| **Poročevalec:**  MGTŠ  **Izvedba ukrepa:**  Nacionalni program športa 2024–2033 je še v postopku sprejetja oziroma v medresorskem usklajevanju, izvedbeni načrt nacionalnega programa športa pa v pripravi.  **AKTIVNOSTI SE IZVAJAJO** |

**3D PRIPOROČILA ZA OBČINE**

**3D.a Osveščanje o tveganjih nasprotja interesov v primerih članstva občinskih funkcionarjev v skupščinah javnih podjetij, ki jih ustanovi občina, v katerih funkcionarji opravljajo dejavnost**

**Nosilec:**

MJU, v sodelovanju z reprezentativnimi združenji občin in KPK

**Namen in cilj ukrepa:**

zmanjšanje tveganj za nasprotje interesov ter kršitev prepovedi članstva in opravljanja pridobitne dejavnosti skladno s 27. členom ZIntPK.

**Način izvedbe:**

usposabljanja občinskih funkcionarjev z namenom osveščanja glede okoliščin in stanj, ki povzročajo tveganja za nasprotje interesov glede na funkcijo ter članstvom v skupščinah javnih podjetij, ki jih ustanovi občina.

**Kazalniki:**

število izvedenih usposabljanj z vključeno vsebino; objavljeni seznami članstev občinskih funkcionarjev v skupščinah javnih podjetij, katerih ustanovitelj je občina, v kateri funkcionar opravlja funkcijo.

**Rok izvedbe:** po vsakokratnih rednih lokalnih volitvah.

**3D.b Osveščanje o obveznosti ažurnega poročanja o lobističnih stikih, prijavi premoženjskega stanja, omejitvi poslovanja in doslednem izogibanju okoliščinam za nasprotje interesov**

**Nosilec:**

MJU, v sodelovanju z reprezentativnimi združenji občin in KPK

**Namen in cilj ukrepa:**

dvig osveščenosti ter poznavanja pravilnega načina ravnanja v situacijah in okoliščinah, ki bi lahko pomenile tveganje za nastanek nasprotja interesov, glede obveznosti poročanja o lobističnih stikih, prijave premoženjskega stanja ter glede omejitev poslovanja.

**Način izvedbe:**

izvedba rednih usposabljanj, objava povezave na uradno spletno stran KPK v okviru spletnih strani lokalnih skupnosti.

**Kazalniki:**

število izvedenih letnih usposabljanj z vključeno vsebino; objava povezave na uradno spletno stran KPK na spletnih straneh lokalnih skupnosti.

**Rok izvedbe:** po vsakokratnih rednih lokalnih volitvah.

1. **PREGLED IZVAJANJA UKREPOV PO POROČEVALNIH OBDOBJIH**

|  |  |  |  |  |
| --- | --- | --- | --- | --- |
| **Zap. št.** | **Naziv poglavja ali ukrepa** | **Nosilec Ukrepa**  **(organ)** | **Sodelujoči** | **Rok izvedbe** |
| 1. **TRAJNI UKREPI V JAVNEM SEKTORJU** | | | | |
| **1.a** | Usposabljanje za javne uslužbence in funkcionarje v državnih organih, upravah lokalnih skupnosti in drugih osebah javnega prava | MJU, UA MJU | KPK, MNZ, TI | **Trajen ukrep** |
| **1.b** | Osveščanje pravosodnih organov in pravosodnih poklicev v širšem smislu na področju zagotavljanja etike in integritete | MP, CIP |  | **Trajen ukrep** |
| **1.c** | Osveščanje za večjo integriteto in transparentno delovanje predstavnikov države v nadzornih organih poslovnih subjektov, v katerih ima država večinski delež ali prevladujoč vpliv | MF | MJU, MGTŠ, v sodelovanju s KPK in SDH | **Trajen ukrep** |
| **1.d** | Krepitev integritete in transparentnosti pri postopkih javnega naročanja | MJU |  | **Trajen ukrep** |
| 1. **DOKONČAN UKREP IZ PROGRAMA VLADE 2017–2019** | | | | |
| **2.a** | **Zagotovitev učinkovitega gospodarjenja z državnimi nepremičninami** – **(Gospodar)** | MJU |  | **Ukrep je zaključen** |
| 1. **NOVI UKREPI** | | | | |
| **3A INTEGRITETA IN TRANSPARENTNOST JAVNE UPRAVE** | | | | |
| **3A.1 UKREPI ZA VSA PODROČJA** | | | | |
| **3A.1a** | Razširitev vsebin usposabljanj za javne uslužbence in funkcionarje v državnih organih, upravah lokalnih skupnosti in drugih osebah javnega prava | MJU | TI in KPK | **Ukrep je zaključen** |
| **3A.1b** | Priprava interaktivnega učnega orodja za poznavanje institutov integritete za ciljne skupine v javni upravi (javni uslužbenci, funkcionarji) | MJU | KPK | **Junij 2025** |
| **3A.1c** | Transparentnost – spodbujanje objave javnih podatkov v odprtih formatih | MJU | MDP in IP | **1x letno oziroma po zaposlitvi ali imenovanju** |
| **3A.2 UKREPI NA PODROČJU ZDRAVSTVA** | | | | |
| **3A.2a** | Vzpostavitev javno dostopnih evidenc in objav ter ugotovitev izvedenih nadzorov na področju javno-zasebnega partnerstva | MZ | ZZZS in JZZ | **Januar 2025** |
| **3A.2b** | Določitev obveznosti poročanja zdravstvenih zavodov ter njihovih zaposlenih, ki prejemajo darila ali druge ugodnosti od pravnih in fizičnih oseb, s katerimi sodelujejo | MZ | MF | **Januar 2025** |
| **3A.3 UKREPI NA PODROČJU ŠOLSTVA IN ŠPORTA** | | | | |
| **3A.3a** | Zagotovitev izvedbe postopkov izbire poslovodstva brez prisotnosti kandidatov | MVŠZI in MVI | Javni zavodi s področja izobraževanja in športa in KPK | **Ukrep se izvede na vsakokratni seji poslovodstva zavoda** |
| **3A.4 UKREPI NA PODROČJU OKOLJA IN PROSTORA** | | | | |
| **3A.4a** | Omogočiti javni nadzor nad vrednostmi omejevalnih dejavnikov, določenih v zakonu (vrednosti hrupa, smradu, prisotnosti nečistoč) | MOPE |  | **Ukrep je zaključen** |
| **3A.4b** | Zagotovitev transparentnosti na področju emisij | MOPE, oziroma organ v njegovi sestavi |  | **Ukrep je zaključen** |
| **3A.4c** | Transparentnost in ažurnost objave podatkov ob spreminjanju mejnih vrednosti emisij in standardov kakovosti okolja | MOPE, oziroma organ v njegovi sestavi |  | **Ukrep je zaključen** |
| **3B INTEGRITETA IN TRANSPARENTNOST FUNKCIJ V VLADI IN NA MINISTRSTVIH TER POSLANSKE FUNKCIJE** | | | | |
| **3B.a** | Preučitev veljavne ureditve in prakse za opravljanje dovoljenih dejavnosti funkcionarjev in vzpostavitev enotne ureditve in izvajanja | MJU | GSV, MP in KPK | **Prva polovica**  **leta 2025** |
| **3B.b** | Preučiti jasnost in celovitost ureditve postopka v zvezi z izvajanjem instituta nezdružljivosti opravljanja poslanske funkcije ter prepovedi opravljanja dejavnosti oziroma članstva | MJU | MP, Državni zbor in KPK | **2 leti** |
| **3C UKREPI ZA INŠPEKCIJSKE ORGANE** | | | | |
| **3C.a** | Odprava tveganj za neučinkovito izvajanje nadzornih nalog | IS | inšpekcijski organi in KPK | **Junij 2025** |
| **3Č UKREP NA PODROČJU DELOVANJA IN FINANCIRANJA INVALIDSKIH, UMANITARNIH IN ŠPORTNIH ORGANIZACIJ** | | | | |
| **3Č.a** | Sistemska ureditev oziroma dopolnitev ureditve delovanja in financiranja invalidskih,  humanitarnih in športnih organizacij | MGTŠ | MF in KPK | **V začetku leta 2025** |
| **3D PRIPOROČILA ZA OBČINE** | | | | |
| **3D.a** | Osveščanje o tveganjih nasprotja interesov v primerih članstva občinskih funkcionarjev v skupščinah javnih podjetij, ki jih ustanovi občina, v katerih funkcionarji opravljajo dejavnosti | MJU | Reprezentativna združenja občin in  Komisija | Po vsakokratnih rednih lokalnih volitvah |
| **3D.b** | Osveščanje o obveznosti ažurnega poročanja o lobističnih stikih, prijavi premoženjskega stanja, omejitvi poslovanja in doslednem izogibanju okoliščinam za nasprotje interesov | MJU | Reprezentativna združenja občin in  Komisija | Po vsakokratnih rednih lokalnih volitvah |

1. [Prvo-vmesno-porocilo-2023-2026.docx (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMJU%2FSTIPS%2FIntegriteta%2FPreimenovanje-porocil-2023-2026%2FPrvo-vmesno-porocilo-2023-2026.docx&wdOrigin=BROWSELINK) [↑](#footnote-ref-1)
2. [Drugo-vmesno-porocilo-2023-2026.docx (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMJU%2FSTIPS%2FIntegriteta%2FProgram-2023-2026%2FDrugo-vmesno-porocilo-2023-2026.docx&wdOrigin=BROWSELINK) [↑](#footnote-ref-2)
3. [Tretje-vmesno-porocilo-2023-2026.docx](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMJU%2FSTIPS%2FIntegriteta%2FProgram-2023-2026%2FTretje-vmesno-porocilo-2023-2026.docx&wdOrigin=BROWSELINK) [↑](#footnote-ref-3)